### | | | | --- | --- | | | | | --- | | **Byråd** 29. januar 2019 Sagsnr. 710-2018-35664 Dok.nr. 710-2019-14567 Sagsbehandler DPABS | | 14.                 Prioritering af anlægspulje til oprettelse af vuggestuepladser - Åbent

###

|  |  |
| --- | --- |
| Tidl. politisk behandling |  |
| Forventet sagsgang | TM-U, BS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til anlægsbevilling
på i alt 13,225 mio. kr. til udvidelse med 48 vuggestuepladser i Hinnerup by.
En del af udvidelserne sker ved omdannelse af eksisterende børnehavepladser,
hvorfor bevillingen også omfatter flytning af 23 børnehavepladser. Beløbet er
en del af en samlet anlægspulje i Budget 2019-22 på 10,075 mio. kr. i 2019 og
18,560 mio. kr. i 2020 til oprettelse af 108 vuggestuepladser.
Vuggestuepladserne i Hinnerup by forventes ibrugtaget medio 2020.

Baggrunden for at etablere flere vuggestuepladser er dels et
stigende antal 0-2-årige og dels, at det aktuelt er vanskeligt at rekruttere et
tilstrækkeligt antal dagplejere. Kapacitetsanalysen på dagtilbudsområdet
2018-22 viser, at der samlet set på 0-2-års området forventes at mangle 84
pladser i 2018 stigende til 133 0-2-års pladser i 2022 i hele kommunen.
Antallet af manglende pladser varierer på tværs af kommunens geografiske
områder. I forbindelse med kapacitetsanalysen blev der foreslået etablering af
vuggestuegrupper i [adresse], [adresse] og Hammel by. Herudover viser
analysen også, at der mangler 0-2-års pladser i [adresse] og [adresse]. Disse
behandles i særskilte sager.

**VURDERING**

Børn og Skole har sammen med Teknik og Kultur foretaget en
analyse af, hvor det kan anbefales at etablere vuggestuepladser i Hinnerup by,
[adresse] og Hammel by. På denne baggrund er der udarbejdet forslag til
udmøntning af anlægspuljen. Den foreslåede udmøntning fremgår af vedlagte
notat: ’Analyse etablering af vuggestuepladser i [adresse]’.

Da presset på dagtilbudsområdet er størst i [adresse],
prioriteres oprettelse af vuggestuepladser i Hinnerup by som etape 1. Analysen
peger herudover på udvidelsesmuligheder i hhv. [adresse] og Hammel by (etape
2). Udmøntningsplan for etape 2 forventes fremlagt til godkendelse i Byrådet
ultimo 2019.

Projekterne i etape 1 omfatter oprettelse af i alt 48
vuggestuepladser i Hinnerup by fordelt med 12 vuggestuepladser i [adresse]
[adresse] (afd. Lunden), 20 vuggestuepladser ved [adresse] og 16 vuggestuepladser
ved [adresse]. Som en del af projektet oprettes 23 børnehavepladser i
Børnehuset Toppen som erstatning for de børnehavepladser, der omdannes til
vuggestuepladser i [adresse]. Projekterne omfatter til- og
ombygning til [adresse] (afd. Lunden), Børnehuset Toppen og
Børnehuset [adresse]. Projekterne indebærer bl.a. etablering af opholdsrum,
puslerum, garderober, krybberum, personalefaciliteter og bygningsmæssige
tilpasninger i øvrigt. Udover selve byggerierne dækker anlægssummen også
nyanskaffelser i form af pusleborde, garderober, krybber og løst inventar i
øvrigt samt etablering af legearealer samt parkering.

Det bemærkes, at der kan forekomme gener for børn og
personale i byggeperioden, og eventuelt behov for genhusning vil blive løst i
omkringliggende kommunale institutioner. Indtil de ekstra vuggestuepladser er
oprettet, løses det aktuelle behov for 0-2-års pladser ved midlertidige
merindskrivninger i de eksisterende institutioner og ved at benytte 5. plads i
dagplejen.

Hvis antallet af dagplejere kan opretholdes på det
nuværende niveau, vurderer Børn og Skole, at etablering af 48 vuggestuepladser
kan dække pasningsbehovet i Hinnerup by i de kommende år. Ved den forventede
ibrugtagning medio 2020 forventes 36 pladser taget i brug. Det vil i
forbindelse med ibrugtagningen blive vurderet, om der er behov for at tage alle
48 pladser i brug.

**ØKONOMI**

Der søges en anlægsbevilling på 13,225 mio. kr. til
etablering af en samlet udvidelse med 48 vuggestuepladser i Hinnerup
finansieret af det afsatte rådighedsbeløb på 10,075 mio. kr. i 2019 og 18,560
mio. kr. i 2020.

Af det afsatte rådighedsbeløb på 10,075 mio. kr. i 2019 er
der tidligere givet en anlægsbevilling på 400.000 kr. til etablering af
vuggestuepladser i [adresse]. Herudover søges der i sagen vedr.
etablering af ekstra vuggestuepladser i [adresse] i [adresse], som
ligeledes behandles af Byrådet 29. januar 2019, en anlægsbevilling på 1,25 mio.
kr.

Anlægsbevillingen til vuggestuepladser i Hinnerup foreslås
derfor finansieret af restrådighedsbeløbet på 8,425 mio. kr. i 2019 og 4,8 mio.
kr. i 2020. Godkender Byrådet anlægsprojektet i 2019, medfører det, at
anlægsprojektet vil være forhåndsprioritet i Budget 2020-23.

Anlægsbevillingen dækker håndværkerudgifter inkl.
uforudsete udgifter, totalrådgivning, bygherreomkostninger, inventar mv. En
uddybende specifikation af anlæggene fremgår af analysen. Anlægsudgifternes
fordeling fremgår af tabel 1.

Tabel 1 – Anlægsudgifter til etablering af 48 nye
vuggestuepladser og flytning af 23 børnehavepladser i Hinnerup:

|  |  |
| --- | --- |
| Aktivitet: | Beløb: |
| Børnehuset [adresse], afd. Lunden - ombygninger inkl. bygherreomkostninger i forbindelse med en permanentgørelse af 12 vuggestuepladser (omdannelse af børnehaveafsnit til vuggestueafsnit). | 250.000 kr. |
| Børnehuset Toppen - tilbygning og ombygning med 20 vuggestuepladser og etablering af 23 børnehavepladser (erstatning for nedlæggelse af børnehaveafsnit i [adresse], afd. Lunden). | 8.000.000 kr. |
| Børnehuset Bymarken - udvidelse med 16 vuggestuepladser | 4.975.000 kr. |
| Anlægsudgifter i alt | 13.225.000 kr. |

Efter licitation kan der opstå behov for kvalificering og
justering af hovedaktiviteterne inden for den samlede anlægsramme.

Driftsudgifterne til
vuggestuepladser udgør netto ca. 8.300 kr. mere pr. plads pr. år end en
dagplejeplads. Merudgiften, som følge af at ibrugtagningen af nogle af
vuggestuepladserne fremrykkes, vil blive vurderet i forbindelse med 2. budgetopfølgning
2019. Der er i Budget 2019-22 afsat driftsmidler til 36 vuggestuepladser fra
2020 og frem. Bygningsdriften udgør årligt 186.000 kr. fra 2020 og frem og kan
afholdes inden for det afsatte budget.

**INDDRAGELSE**

Ejendomscentret vil i samarbejde med ekstern rådgiver indgå
i administrative styregrupper bestående af ledelses- og
medarbejderrepræsentanter samt forældrebestyrelsesrepræsentanter fra de
relevante institutioner. Børne- og Skoleudvalget og Teknik- og Miljøudvalget
vil blive orienteret om projekterne inden byggestart.

**INDSTILLING**

Direktøren for Børn og Skole indstiller til Byrådet:

1.
At der godkendes etablering af 12
vuggestuepladser ved [adresse] (afd. Lunden), 20 vuggestuepladser
og 23 børnehavepladser ved [adresse] og 16 vuggestuepladser ved [adresse]
[adresse].

2.
At der gives en anlægsbevilling på 13,225
mio. kr. til gennemførelse af projekterne finansieret af rådighedsbeløbene i
2019 og 2020 til ’Pulje til etablering af vuggestuepladser som følge af
kapacitetsanalysen på dagtilbudsområdet 2018-2022’.

**BESLUTNING**

***Børne- og Skoleudvalget, 17. januar 2019:***

Fraværende:Curt Thygesen

Indstilles godkendt, idet det forudsættes, at eventuelle
ændringer i pladsbehovets udvikling løbende vurderes med henblik på mulige
tilpasninger af udmøntningen af den resterende del af anlægspuljen.

***Teknik- og Miljøudvalget, 17. januar 2019:***

Fraværende:Ingen

Indstilles godkendt idet det forudsættes, at eventuelle
ændringer i pladsbehovets udvikling løbende vurderes med henblik på mulige
tilpasninger af udmøntningen af den resterende del af anlægspuljen.

***Økonomiudvalget, 22. januar 2019:***

Fraværende:Ingen

Indstillingerne fra Børne- og Skoleudvalget og Teknik- og
Miljøudvalget indstilles godkendt idet kapacitetsanalysen for
dagstilbudsområdet 2018-2022 vedlægges dagsordenen til Byrådets behandling.

**Bilag**

|  |  |
| --- | --- |
| Analyse etablering af vuggestuepladser i [adresse], 10.1.2019 | 710-2019-5395 |
| Kapacitetsanalyse på dagtilbudsområdet 2018- 2022 | 710-2018-78570 |